《饮王倅宅》
宋代·董嗣杲

聚散有定数，悲欢能几年。年年塞鸿来，叶落霜满天。

黄昏痴儿閒，强勉陪秋筵。岁月流水外，江湖短灯前。

载聆金玉清，未信造物偏。济胜亦罕逢，思归心谩悬。

情深转眷恋，不语却自怜。我尽今日醉，拚得三昼眠。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。